חוק הגנת הצרכן (תיקון מס' 61), התשפ"א-2020
הצעת חוק ממשלתית, הכנסת ה-23
פורסם: ספר החוקים, חוברת 2871, עמ' 98, 2020-11-24T00:00:00+02:00
חוק הגנת הצרכן (תיקון מס' 61), התשפ"א–2020 (להלן – התיקון), התקבל בקריאה השנייה והשלישית ביום ז' בכסלו התשפ"א (23 בנובמבר 2020). בתיקון נקבע כי יוקם מאגר שיכלול מספרי טלפון של צרכנים המעוניינים להגביל שיחות טלפון שיווקיות אליהם מאת עוסקים. צרכן יהיה רשאי לבקש לרשום מספר טלפון במאגר, לשנותו או להסירו, בכל עת. על המאגר יחולו הוראות חוק הגנת הפרטיות, התשמ"א–1981, החלות על מאגרי מידע. כמו כן, נקבע כי שר הכלכלה והתעשייה (להלן – השר) יקבע הוראות בנוגע להקמת המאגר ולניהולו, באישור ועדת הכלכלה של הכנסת. לפי התיקון, עוסק או מי מטעמו לא יפנו לצרכן הרשום במאגר בפנייה שיווקית בשיחת טלפון, אלא בחריגים – מקרים, נסיבות וסוגי עסקאות המפורטים בתיקון – אותם מוסמך השר לשנות, באישור ועדת הכלכלה של הכנסת. חריגים אלה יחולו, למשל, במקרים שבהם צרכן ביקש מעוסק לחזור אליו בשיחה או נתן לעוסק הסכמה לקבל ממנו פניות שיווקיות; כשמדובר בעוסק הפונה לצרכן בתקופת עסקה מתמשכת ביניהם ולגבי אותה עסקה, והכל בתנאים הקבועים בתיקון. בנוסף נקבע כי הממונה על הגנת הצרכן והסחר ההוגן (להלן – הממונה) מוסמך להוציא צו מנהלי להפסקת הפרה במקרים שבהם עוסק הפר הוראה מהוראות חוק הגנת הצרכן, התשמ"א–1981, בתנאים שנקבעו בתיקון. עוד נקבע כי ההוראות הנוגעות להקמת מאגר הצרכנים ייכנסו לתוקפן 18 חודשים מיום פרסום התיקון וכי הממונה ידווח לוועדת הכלכלה של הכנסת על יישומו של התיקון.